**Cucul şi turturica**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

CUCUL

Dulce turturică,

Dalbă păsărică!

Hai să ne iubim,

Să ne drăgostim

La nouri, la soare,

În frunze, la răcoare,

La stele, la lună

Cântând împreună.

TURTURICA

Pentru dumneata

Eu n-aş zice ba;

Dar zic şi zic ba

Pentru maica ta,

Că-i bănuitoare

Şi fermecătoare

Ea mi-a bănui

De te-oi prea iubi

Şi m-a fermeca

De te-oi dezmierda.

CUCUL

Dragă turturică,

Pasăre dălbică,

Nu-mi fi duşmănică,

Vara că ne-ndeamnă,

Şi frunza ne cheamă

Să ne drăgostim

Şi să ne iubim.

TURTURICA

Ba, cucule, ba,

Nu te-oi asculta.

Dă-mi tu bună pace,

Că zău, m-oi preface

Azimioară-n vatră

Cu lacrimi udată,

Şi de foc uscată,

De toţi lepădată.

CUCUL

Oricum te-i preface,

Tot nu ţi-oi da pace,

Că şi eu m-oi face

Un mic vătrărel,

Frumos, subţirel

Şi-n foc oi intra

De te-oi săruta

Şi te-oi acoperi,

De foc te-oi feri

Încât chiar de silă,

Dacă nu de milă,

Tu mă-i îndrăgi

Şi ne vom iubi.

TURTURICA

Eu n-aş zice ba

Pentru dumneata,

Dar cumplit mi-e teamă

De cumplita-ţi mamă

Că-i bănuitoare

Şi fermecătoare.

Decât m-a mustra

Că te-oi dezmierda

Şi mi-a bănui

Că te-oi prea iubi,

M-oi face mai bine,

Ca să scap de tine,

Trestioară-n baltă

Subţire şi-naltă.

CUCUL

Oricum te-i preface,

Tot nu ţi-oi da pace,

Că şi eu m-oi face

Un mic ciobănaş

Din fluier doinaş,

Ş-oi căta prin baltă

O trestie naltă,

Şi cât te-oi vedea

Pe loc te-oi tăia

Şi-n tine-oi cânta

Şi te-oi săruta.

TURTURICA

Ba, cucule, ba,

Nu te-oi asculta,

Porumbacule,

Frumuşelule,

Pestrişorule,

Drăguşorule,

Ştiu că mi-ar fi bine

Să fiu tot cu tine,

Dar maică-ta-i rea,

Şi decât cu ea,

M-oi face mai bine

Cu gândul la tine

Iconiţă mică

Într-o biserică.

CUCUL

Oricum te-i preface,

Tot nu ţi-oi da pace.

Că şi eu m-oi face

Un mic dăscălaş

La cel sfânt locaş.

Şi pe la icoane

Oi duce plocoane,

Şi m-oi închina

Şi le-oi săruta

De luni care pică

Până duminică.

Iar când te-oi zări

Astfel ţi-oi grăi:

„Sfântă iconică,

Fă-te păsărică,

Ca să ne iubim,

Să ne drăgostim

La nouri, la soare,

În frunze, la răcoare,

La stele, la lună

În veci împreună!”